Diari Oficial de la Generalitat Valenciana


Sumari del DOGV 4476, del 08-04-2003 (2003/3896)

RESOLUCIÓ de 25 de març del 2003, de les direccions generals de Centres Docents, i d'Ordenació i Innovació Educativa i Política Lingüística de la conselleria de Cultura i Educació, per al desenrotllament de les modalitats d'iniciació professional i per a alumnat amb necessitats educatives especials dels programes de garantia social, regulades per l'Orde de 24 de febrer del 2000, en instituts d'Educació Secundària i en centres públics d'Educació Especial, per al curs 2003/2004.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4476

Data del DOGV
:   08-04-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/3896


Data del document
:   25-03-2003

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * educació especial
    * aprenentatge professional
    * inserció professional
    * planificació educativa
    * ensenyament secundari
    * reinserció escolar
    * ensenyament professional

RESOLUCIÓ de 25 de març del 2003, de les direccions generals de Centres Docents, i d'Ordenació i Innovació Educativa i Política Lingüística de la conselleria de Cultura i Educació, per al desenrotllament de les modalitats d'iniciació professional i per a alumnat amb necessitats educatives especials dels programes de garantia social, regulades per l'Orde de 24 de febrer del 2000, en instituts d'Educació Secundària i en centres públics d'Educació Especial, per al curs 2003/2004. [2003/3896]
  
La compensació de desigualtats ha sigut objecte de regulació en el sistema educatiu, amb la doble finalitat de disminuir les desigualtats i facilitar la consecució de la igualtat d'oportunitats. En este marc d'actuació els programes de garantia social de les modalitats d'Iniciació Professional i per a Alumnat amb Necessitats Educatives Especials han constituït, per la seua formació professionalitzadora metodòlogicament diferent de la formació reglada, un element fonamental per a facilitar als jóvens una nova oportunitat que els possibilite adquirir les capacitats bàsiques per a la seua inserció laboral o continuar en el sistema educatiu, preferentment a través dels Cicles Formatius de Grau Mitjà, sent tant en un com en un altre cas un itinerari de transició al món del treball.
  
La Llei Orgànica 10/2002 de 23 de desembre de Qualitat de l'Educació, establix en el seu articulat el desenrotllament de Programes d'Iniciació Professional que permeten el trànsit a la vida activa de l'alumnat que per aptituds i preferències ho demande. A fi de donar resposta a les necessitats d'aquells col·lectius que no han aconseguit els objectius de l'Educació Secundària Obligatòria o bé no disposen de la formació necessària per a la seua integració en el món laboral s'oferixen, amb caràcter transitori, els Programes de Garantia Social fins al moment de la implantació dels Programes d'Iniciació Professional.
  
L'article 18.1 del Decret 47/1992, de 30 de març, del Govern Valencià (DOGV núm. 1759, 6.04.1992) disposa que s'organitzaran programes específics de garantia social, per als alumnes que no aconseguixen els objectius de l'Educació Secundària.
  
El Decret 39/1998, de 31 de març, del Govern Valencià, d'ordenació de l'educació per a l'atenció de l'alumnat amb necessitats educatives especials (DOGV núm. 3224, 17.04.1998) establix en el seu article 27.1 que en els Centres d'Educació Especial es podran impartir programes de garantia social.
  
Finalment, l'Orde de 24 de febrer del 2000 de les Conselleries de Cultura, Educació i Ciència, i Ocupació (DOGV núm. 3708, 14.03.2000), modificada per Orde de 16 de març del 2001 (DOGV núm.3971, 2.04.2001), regula els programes de garantia social a la Comunitat Valenciana una vegada generalitzada l'Educació Secundària i establix en el seu article 13.1.b. i c. les modalitats d'Iniciació Professional i per a Alumnat amb Necessitats Educatives Especials.
  
Així doncs i en funció de l'anteriorment exposat, resolem:
  
Primer
  
Promoure les modalitats d'Iniciació Professional i per a Alumnat amb Necessitats Educatives Especials en Instituts d'Educació Secundària i Centres Públics d'Educació Especial.
  
Segon. Àmbit i objecte
  
1. Els programes de garantia social de les modalitats indicades en l'apartat anterior podran desenrotllar-se durant el curs 2003/2004 en aquells centres públics que, actualment tinguen autoritzades ensenyances de la família professional corresponent al perfil que es desitge implantar com a programa de garantia social, o bé disposen de les instal·lacions adequades per al desenrotllament d'este.
  
2. L'acció formativa dels programes de garantia social, en l'àmbit escolar, ha d'entendre's com una última mesura a aplicar en el procés de diversificació curricular per a aquells alumnes que no aconseguixen els objectius de l'Educació Secundària.
  
3. En l'organització dels programes de garantia social en Instituts d'Educació Secundària, es tindrà especialment en compte, al costat de l'objectiu prioritari de possibilitar la seua inserció laboral, la formació de l'alumnat que facilite la continuïtat dels seus estudis, preferentment en els cicles formatius de Formació Professional Específica de grau mitjà relacionats amb el programa.
  
4. Els programes de garantia social en Centres Públics d'Educació Especial tindran com a finalitat preparar l'alumnat en activitats professionals, oficis o ocupacions adequades a les seues possibilitats; així com capacitar-los per a fer front a les necessitats quotidianes de la vida diària.
  
Tercer. Participació
  
1. Els Instituts d'Educació Secundària i Centres Públics d'Educació Especial, interessats a implantar un o més programes de garantia social, hauran de presentar en la Direcció Territorial de Cultura i Educació corresponent, les sol·licituds (Annex I) i un projecte d'actuació per programa, en el que s'incloguen els següents aspectes o requisits per a l'aprovació d'este:
  
a) Previsió raonada dels possibles alumnes del programa.
  
b) Denominació del programa: en cap cas el programa podrà denominar-se de forma idèntica als cicles formatius, de qualsevol de les professions o especialitats de Formació Professional reglada.
  
c) Estructura: continguts bàsics de cada una de les àrees i el seu horari setmanal. En el cas que l'horari s'aparte dels marges bàsics especificats en l'apartat 6 de la present resolució, s'indicaran les raons que aconsellen la modificació d'este.
  
d) Professorat disponible en el centre.
  
e) Material didàctic requerit.
  
f) Justificació de l'existència d'instal·lacions adequades.
  
g) Metodologia i estratègies d'avaluació.
  
h) Aprovació del Consell Escolar.
  
i) Altres que es considere oportú indicar, segons el model que figura en l'Annex II.
  
2. Finalitzat el termini de presentació de sol·licituds les direccions territorials de Cultura i Educació les remetran junt amb els corresponents informes de la Inspecció Educativa (Annex II) a la Direcció General d'Ordenació i Innovació Educativa i Política Lingüística, la qual proposarà a la Direcció General de Centres Docents les autoritzacions individualitzades per al desenrotllament de programes de garantia social en Instituts d'Educació Secundària i en Centres Públics d'Educació Especial.
  
3. Sense perjuí del que disposa els punts anteriors, la Conselleria de Cultura i Educació podrà implantar programes de garantia social en aquells Instituts d'Educació Secundària i Centres Públics d'Educació Especial que es determine, previ informe de la Inspecció Educativa, permetent a l'alumnat disposar d'esta oferta en l'àmbit territorial en què va estar escolaritzat.
  
Quart. Calendari
  
1. El calendari establit per al procediment de sol·licitud i aprovació dels programes de garantia social és el següent:
  
- Del 7 d'abril al 15 de maig, presentació de sol·licituds en la corresponent Direcció Territorial de Cultura i Educació per part dels centres.
  
- Del 16 al 23 de maig, enviament de les sol·licituds, degudament informades, des de les direccions territorials de Cultura i Educació a la Direcció General d'Ordenació i Innovació Educativa i Política Lingüística.
  
- Del 26 de maig al 30 de maig, proposta d'autorització de la Direcció General d'Ordenació i Innovació Educativa i Política Lingüística a la Direcció General de Centres Docents.
  
- Del 2 al 10 de juny, resolucions d'autoritzacions de la Direcció General de Centres Docents.
  
2. Les autoritzacions previstes en este apartat estaran condicionades al compliment de requisits establits en l'apartat 3 de la present resolució i només podran impartir estos programes els centres que siguen expressament autoritzats per a això.
  
Quint. Destinataris
  
1. Si bé els programes de garantia social estan destinats, en general, a jóvens menors de 25 anys i que, almenys, complisquen els 16 anys l'any natural en què inicien el programa, d'acord amb l'article 4.2 de l'Orde de 24 de febrer del 2000 (DOGV núm. 3708, 14.03.2000), els programes de garantia social d'Iniciació Professional, matricularan preferentment, alumnat d'edats compreses entre els 16 i 18 anys i que complisquen alguna de les condicions següents:
  
a) Alumnes escolaritzats en el segon cicle d'Educació Secundària Obligatòria que, havent accedit a un programa de diversificació curricular, a juí de l'equip educatiu que els atén, no estiguen en condicions d'aconseguir els objectius de l'etapa per eixa via.
  
b) Excepcionalment, alumnes a qui no els haja sigut possible accedir a un programa de diversificació i es troben, a juí de l'equip educatiu, en greu risc d'abandó escolar.
  
c) Jóvens desescolaritzats que no posseïsquen la titulació acadèmica de graduat escolar, o que, havent aconseguit la dita titulació, manquen del títol de Formació Professional de primer grau.
  
2. Per a l'accés d'alumnes d'Educació Secundària Obligatòria als programes haurà de seguir-se en tot cas el procediment següent:
  
a) Informe de l'equip educatiu, segons el model que figura en l'Annex III, en el cas de jóvens escolaritzats en el propi centre.
  
b) Avaluació psicopedagògica dels alumnes o alumnes, realitzada pel Departament d'Orientació, Servici Psicopedagògic Escolar o Gabinet Psicopedagògic autoritzat, segons el model que figura en l'Annex IV. En el cas d'alumnes amb necessitats educatives especials esta avaluació podrà ampliar-se amb altres complementaris de caràcter mèdic i certificat de minusvalidesa que afavorisquen l'atenció més idònia per a l'alumnat.
  
c) Consentiment dels pares o tutors legals i de l'alumne o alumna, segons el model que figura en l'Annex V.
  
d) Informe favorable de la Inspecció Educativa, segons el model que figura en l'Annex VI.
  
3. Este procediment es podrà iniciar quan l'alumne o alumna complisca els requisits contemplats en esta resolució i l'equip educatiu d'Educació Secundària Obligatòria considere que és la mesura adequada per a l'alumne o alumna.
  
4. Podran participar en programes de garantia social promoguts per Centres Públics d'Educació Especial aquells alumnes o alumnes amb necessitats educatives especials, temporals o permanents, associades a la seua història educativa o degudes a condicions personals de discapacitat, que hagen cursat l'escolarització bàsica tant en centres ordinaris com en centres d'Educació Especial.
  
Podran igualment incorporar-se al programa de garantia social aquells alumnes amb necessitats educatives especials que, després de cursar l'educació bàsica obligatòria, hagen completat en el centre Específic d'Educació Especial la formació que facilita la Transició a la Vida Adulta (TVA).
  
Esta modalitat està destinada a jóvens menors de 25 anys que, almenys, complisquen 16 anys l'any natural en què s'inicia el programa.
  
Sext. Estructura
  
Per a aconseguir els objectius assenyalats en l'apartat 2 de l'Orde de 24 de febrer de 2002 (DOGV 3708, 14.03.2000), modificada per l'Orde de 16 de març de 2001 (DOGV 3971, 2.04.2001), els continguts formatius dels programes de garantia social tindran la següent estructura per a un total de 30 hores lectives setmanals:
  
1. Distribució horària setmanal i còmput per àrees per a un curs de 900 hores:
  
- Àrea de Formació Professional Específica: 17 hores setmanals: 540 hores curs.
  
- Àrea de Formació i Orientació Laboral i Tutorial: 4 hores setmanals: 108 hores curs.
  
- Àrea de Formació Bàsica: 8 hores setmanals: 216 hores curs.
  
- Activitats complementàries: 1 hora setmanal: 36 hores curs.
  
2. L'estructura s'organitzarà entorn de les àrees següents:
  
a) ÀREA DE FORMACIÓ PROFESSIONAL ESPECÍFICA:
  
L'àrea de Formació Professional Específica tindrà per finalitat preparar l'alumnat per a la incorporació a la vida activa en l'acompliment de llocs de treball que no requerisquen el títol de tècnic/a de Formació Professional de Grau Mitjà, i comprendrà les activitats pràctiques i els continguts necessaris per a adquirir els coneixements i les capacitats terminals corresponents al seu perfil professional.
  
L'àrea de Formació Professional Específica tindrà estructura modular, a fi de facilitar l'acreditació de la competència professional i de possibilitar la correspondència i revalidació amb els mòduls de Formació Professional Ocupacional segons el que indica la disposició addicional primera de l'Orde de 24 de febrer del 2000 (DOGV núm. 3708, 14.03.2000).
  
b) ÀREA DE FORMACIÓ I ORIENTACIÓ LABORAL I TUTORIAL:
  
L'àrea de Formació i Orientació Laboral i Tutorial estarà encaminada a familiaritzar l'alumnat respecte del marc legal de condicions de treball, de relacions laborals i de seguretat de l'àmbit professional de què es tracte i a dotar-li dels recursos i de l'orientació necessària per a la recerca d'un lloc de treball i per a l'autoocupació.
  
El seu punt de partida el constituirà l'acció tutorial implícita en tota activitat educativa i que es desenvolupa permanentment al llarg de tot el procés formatiu dels jóvens.
  
La dita acció inclourà activitats completes de grup, en l'horari establit, amb objectius i continguts que faciliten el desenrotllament personal, especialment referits a aspectes tals com l'autoestima i la motivació, la cooperació i integració social i l'aprenentatge d'habilitats socials i d'autocontrol necessàries per a afavorir la inserció laboral de l'alumnat d'estos programes, així com els recursos per a l'autoformació i formació permanent al llarg de tota la seua vida activa.
  
c) ÀREA DE FORMACIÓ BÀSICA:
  
L'àrea de Formació Bàsica tindrà per finalitat oferir a l'alumnat la possibilitat d'adquirir o refermar els coneixements i capacitats bàsiques, relacionats amb els objectius i continguts de l'ensenyança obligatòria que són necessaris per a aconseguir la seua inserció social i laboral satisfactòria i, si és procedent, per a la continuació dels seus estudis, especialment en els Cicles Formatius de Formació Professional de Grau Mitjà. Per això es procurarà que els continguts i la metodologia s'adapten a les condicions i expectatives particulars de cada alumne i alumna.
  
L'àrea de Formació Bàsica tindrà un caràcter transversal respecte als continguts o mòduls de la Formació Professional Específica, de manera que l'aprenentatge dels elements que la integren - socioculturals, lingüístics i matemàtics - estiga relacionat significativa i funcionalment amb l'ofici i constituïsca un procés en què s'avance del més instrumental i senzill al màxim complex.
  
d) ACTIVITATS COMPLEMENTÀRIES:
  
Les activitats complementàries tindran per objecte oferir a l'alumnat la possibilitat de mantindre activitats deportives i culturals que, al mateix temps que contribuïsquen a la consecució de les finalitats dels programes de garantia social, afavorisquen l'adquisició d'hàbits positius en relació al gaudi de l'oci i temps lliure. Les activitats es programaran en funció de les característiques de cada grup i, sempre que siga possible, amb la seua participació.
  
3. Els programes destinats exclusivament a l'alumnat amb necessitats educatives especials, modalitat Especial, adequaran les àrees de Formació Bàsica i de Formació i Orientació Laboral i Tutorial a les possibles ocupacions en què vagen a col·locar-se. En qualsevol cas, en estos programes, es dedicarà especial atenció a l'entrenament de tasques d'autoatenció, autonomia personal i hàbits de treball.
  
Sèptim. Pràctiques
  
1.L'alumnat dels programes de garantia social en centres públics, podrà realitzar pràctiques formatives en empreses, en llocs relacionats amb el seu perfil professional.
  
2.Les pràctiques formatives en empreses seran voluntàries. Formaran part de la programació individualitzada de cada alumne dins de l'àrea de Formació Professional Especifica, els continguts i horari del qual seran convenientment adaptats.
  
3. Les pràctiques es realitzaran durant l'últim quadrimestre del curs de conformitat amb la resolució i instruccions que a l'efecte emeta la Direcció General d'Ordenació i Innovació Educativa i Política Lingüística.
  
4. Per a la preparació de les Pràctiques Formatives dels alumnes en les empreses, i posterior seguiment d'estes, el professor encarregat d'impartir l'Àrea de Formació Professional Específica, tindrà assignada 1 hora setmanal del seu horari lectiu a l'efecte.
  
Octau. Duració
  
1. Els programes de garantia social de les modalitats d'Iniciació Professional i per a Alumnat amb Necessitats Educatives Especials en Instituts d'Educació Secundària i en Centres Públics d'Educació Especial, tindran la duració d'un curs escolar.
  
2. Excepcionalment, i segons el projecte d'actuació previst pel centre, la Inspecció Educativa podrà proposar a la Direcció General d'Ordenació i Innovació Educativa i Política Lingüística la continuïtat per al desenrotllament en el curs següent dels programes de garantia social dedicats a l'Alumnat amb Necessitats Educatives Especials.
  
Nové. Matriculació
  
1. La matriculació en el programa de garantia social es durà a terme d'acord amb els terminis i dates, dels mesos de juliol i setembre, previstes per la Direcció General de Centres Docents sobre escolarització i matriculació per a centres de secundària i d'acord amb els criteris que a l'efecte s'indiquen en els apartats quart de l'Orde de 24 de febrer del 2000 (DOGV núm. 3708, 14.03.2000) i quint de la present resolució. Els Centres Públics d'Educació Especial s'acolliran a estos mateixos terminis i dates.
  
2. Per a formalitzar la matrícula es presentaran els següents documents en la Secretària dels centres:
  
a)Imprés de matrícula degudament omplit (Annex VII),
  
b) comprovant d'haver realitzat el pagament de l'assegurança escolar,
  
c) fotocòpia compulsada del document que acredite el requisit d'edat,
  
d) fotocòpia compulsada del llibre d'escolaritat, i/o certificats acreditatius sobre la situació acadèmica del/a sol·licitant,
  
e) informes, segons corresponga i conforme a l'apartat 5.2 de la present resolució,
  
f) i dos fotografies grandària carnet.
  
Deu. Composició dels grups. Ratio
  
1. El nombre màxim d'alumnes serà de 15 i el mínim de 10 per grup o programa de garantia social d'iniciació professional. Quan en algun d'estos grups s'integren alumnes amb necessitats educatives especials, no podran incorporar-se per programa més de tres alumnes d'estes característiques, reduint-se, llavors el nombre màxim d'alumnes per grup en un nombre igual al d'alumnes integrats. El nombre màxim llavors serà de 12.
  
2. Els programes de la modalitat per a Alumnat amb Necessitats Educatives Especials, es desenvoluparan en grups de 10 alumnes com a màxim, no podent-se, en este cas, autoritzar un programa amb una matrícula inferior a 5.
  
Onze. Professorat
  
1. L'equip educatiu per a l'atenció d'un grup o programa de garantia social en Centres Públics estarà format per:
  
- Un professor del cos de professors/es tècnics de Formació Professional que impartirà l'àrea de Formació Professional Específica, o un Adjunt/a de Taller en la modalitat per a alumnes amb necessitats especials.
  
- i un professor de cos de mestres o dos professors d'Educació Secundària de les especialitats corresponents a l'àrea de Formació Bàsica, destinats en el centre o adscrit a este que s'encarregarà d'impartir l'àrea de Formació Bàsica.
  
2. De les Activitats complementàries i de la Formació i Orientació laboral, haurà de responsabilitzar-se el professor o professora de l'àrea de Formació Bàsica.
  
L'equip educatiu del programa de garantia social estarà integrat per tots els professors/es que impartisquen o siguen responsables d'algun àrea o activitat de què el constituïxen. Amb tot, donat el caràcter compensatori d'esta acció formativa i la composició de l'alumnat que la integra, el nombre de professors i professores intervinents no excedirà de tres.
  
El professor/a de l'Àrea de Formació Bàsica del programa de garantia social serà el tutor/a del grup d'alumnes.
  
L'equip base dels programes de la modalitat per a l'Alumnat amb Necessitats Educatives Especials, inclourà necessàriament un mestre o mestra d'Educació Especial, o titulat/a universitari/a de Pedagogia, Psicologia o Psicopedagogia.
  
Dotze. Programació
  
1.Segons el que disposa l'apartat nové de l'Orde 24 de febrer del 2000 (DOGV núm. 3708, 14.03.2000), correspon a l'equip educatiu, elaborar la programació general del programa de garantia social així com les programacions didàctiques de les àrees i activitats corresponents.
  
2.La programació general inclourà l'horari de dedicació del professorat, l'organització dels espais i dotacions utilitzats, la previsió de gastos de funcionament i formarà part de la programació general del centre.
  
3.Tenint en compte el caràcter motivador que per a l'alumnat té l'aprenentatge de l'ofici, les programacions adaptaran el model de Projectes Integrats de Treball, de tal manera que els continguts de la Formació Professional Específica, estructurats en mòduls, constituïsquen el centre d'interés o eix vertebrador per a la resta dels components formatius.
  
En les programacions, es procurarà vincular els objectius, continguts i activitats de les àrees de Formació i Orientació Laboral i Tutoria i Formació Bàsica a les realitzacions i contextos professionals de l'ofici, progressant des del més instrumental al màxim complex i cap a les situacions que suposen una major autonomia i responsabilitat per a l'alumnat. En ells s'haurà d'especificar els criteris d'avaluació que serviran de referència per a la qualificació de l'alumnat.
  
4.L'ús de metodologies significatives, funcionals i motivadores, possibilitarà els models d'aprenentatge cooperatiu i autorregulat que potencien en l'alumnat la seua capacitat de treball en equip, del ?saber fer- i de la innovació.
  
5.La coordinació de les programacions de cada u dels programes de garantia social estarà a càrrec de la Comissió de Coordinació Pedagògica.
  
Tretze. Avaluació i Qualificació
  
1. Segons el que establix l'apartat desé de l'Orde 24 de febrer de (DOGV núm. 3708, 14.03.2000), l'avaluació dels alumnes que participen en programes de garantia social serà contínua, a fi de detectar les dificultats en el moment en què es produïsquen, investigar les causes d'estes i adoptar les mesures correctores oportunes. Tindrà com a referència els objectius i criteris d'avaluació establits en les programacions didàctiques, així com el grau de maduresa aconseguit en relació amb els objectius assenyalats en l'apartat segon de l'Orde citada.
  
2. L'avaluació serà realitzada per l'equip de professors del respectiu grup d'alumnes, assessorats, si és procedent, pel Departament d'Orientació. El professor tutor tindrà la responsabilitat de coordinar les sessions d'avaluació, i alçarà acta del seu desenrotllament, fent constar en ella els acords i decisions adoptades. Se celebraran, almenys, tres sessions d'avaluació en què es podran qualificar els mòduls i àrees de cada programa.
  
3.L'avaluació final representa el resultat del seguiment i l'avaluació de tot el procés formatiu i donarà lloc a les qualificacions de les tres àrees de Formació Professional Específica, Formació i Orientació Laboral i Tutorial i Formació Bàsica.
  
4. En tot cas, és convenient registrar i valorar:
  
a)L'assistència i participació activa en les activitats programades en les mencionades components formatives,
  
b)l'evolució positiva en el progrés personal de l'alumne respecte a la motivació, implicació i integració social,
  
c)la posada en pràctica de les actituds i tècniques bàsiques adquirides, relatives a habilitats socials i d'autocontrol,
  
e) la participació en les corresponents activitats deportives i/o socioculturals, el suficient desenrotllament d'actituds participatives i l'adquisició d'hàbits positius.
  
5. L'expressió de l'avaluació final es realitzarà en termes de qualificacions, que es formularan en xifres d'1 a 10, sense decimals. Es consideraran positives les qualificacions iguals o superiors a 5.
  
Al terme de cada programa s'omplirà l'acta d'avaluació final.
  
Els expedients acadèmics i les actes d'avaluació seran custodiades per la Secretaria del centre.
  
Catorze. Certificat i informe d'orientació
  
1.Conforme el que estabix l'apartat 11 de l'Orde de 24 de febrer del 2000 (DOGV núm. 3708, 14.03.2000), els alumnes que hagen participat en el programa de garantia social, rebran un certificat en el que constarà el nombre total d'hores cursades i les qualificacions obtingudes, per a les àrees de Formació Bàsica i de Formació i Orientació Laboral i Tutorial i per a cada u dels mòduls de l'àrea de Formació Professional Específica.
  
Les qualificacions obtingudes pels alumnes seran tingudes en compte, als efectes que per a cada cas es determinen, en l'avaluació de la prova d'accés als cicles formatius de Formació Professional Específica de grau mitjà.
  
2. L'informe d'orientació:
  
Els certificats aniran acompanyats d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració, si és procedent, del Departament d'Orientació, i es farà arribar a l'alumne de forma que quede garantida la seua confidencialitat. L'Informe d'Orientació Acadèmica i Professional, segons model que figura en l'Annex VIII, anirà firmat pel professor tutor, amb el vistiplau del director del centre.
  
3. Els documents citats només podran ser tramitats després de finalitzar el corresponent curs acadèmic, sense tindre en compte el moment en què l'alumne abandone el programa.
  
Els certificats seran expedits per la direcció territorial corresponent.
  
Quinze. Memòria final
  
Finalitzat el programa de garantia social, i segons el que disposa l'apartat 12 de l'Orde de referència, l'equip educatiu elaborarà una memòria que s'inclourà en la general del centre.
  
Setze. Gasto
  
Els centres públics autoritzats rebran, en concepte de posada en funcionament i activitats derivades del programa de garantia social, un increment en la seua partida pressupostària de gastos de funcionament de fins a un màxim de 4.800 euros, a càrrec del pressupost del Capítol II del programa 421.30 de la Direcció General d'Ordenació i Innovació Educativa i Política Lingüística.
  
Dèsset. Suport
  
Les direccions generals de Centres Docents, i d'Ordenació i Innovació Educativa i Política Lingüística facilitaran als Centres Públics, que ho desitgen, la documentació necessària per a l'elaboració de les seues propostes curriculars del programa de garantia social.
  
Díhuit. Instruccions de Funcionament
  
A l'empara del que estabix la disposició final primera de l'Orde de 24 de febrer del 2000 (DOGV núm. 3708, 14.03.2000), es dictaran instruccions que regulen el funcionament dels programes de garantia social en Instituts d'Educació Secundària i en Centres Públics d'Educació Especial.
  
Dènou. Seguiment
  
El servici d'Inspecció de les respectives direccions territorials de Cultura i Educació, realitzarà el seguiment d'estos programes i elaborarà un informe i proposta de millora de cada u d'ells al finalitzar el curs. El dit informe serà remés a les direccions generals de Centres Docents i d'Ordenació i Innovació Educativa i Política Lingüística.